Više od dvije milijarde kuna "teški" su ugovori za ukupno 19 projekata u Slavoniji i Baranji, potpisani danas na sjednici Vlade RH u Osijeku. Čak polovica toga iznosa završit će u Osječko-baranjskoj županiji i Osijeku, koji sutra slavi i Dan grada.

– Vlada je čvrsto stala iza Slavonije. To je ključna poruka i sjednice i programa naše Vlade. Donosimo paket zakona koji će unaprijediti smanjivanje nejednakosti u svim krajevima Hrvatske, a nažalost, četiri od pet slavonskih županija među zadnjima su po stupnju razvijenosti i stoga je fokus, i pravično i namjerno, na dijelu zemlje koji treba potporu – kazao je premijer Andrej Plenković. Vlada je, naime, prihvatila jučer i nacrt izmjena Zakona o regionalnom razvoju.

Naglasak je, rečeno je, na poljoprivredi i gospodarstvu.

– Kroz "Projekt Slavonija, Baranja i Srijem" u našem je mandatu ugovoreno 15,5 posto ciljanog iznosa, što je više od 2,8 milijardi kuna, od čega je u Osječko-baranjskoj županiji 1,05 milijardi – navela je ministrica Gabrijela Žalac. Istaknuto je, nadalje, kako se 800 milijuna kuna poljoprivrednih poticaja slijeva godišnje u tu županiju, što je gotovo četvrtina ukupnog iznosa.

Najavljeno je, nadalje, čak 286,4 milijuna kuna ulaganja u ceste u Osječko-baranjskoj županiji od 2017. do 2020. godine. Obećan je i završetak gradnje Koridora 5C.

– Otkako je Hrvatske, na svim sjednicama Vlade, ukupno, nije bilo toliko točaka vezanih za Osijek. Došlo nam je danas 500 milijuna kuna – zahvalan je gradonačelnik Ivan Vrkić.

– Dolazak Vlade u Osijek moralna je podrška svima nama koji se trudimo razviti istočnu Hrvatsku – zadovoljan je i župan Ivan Anušić.